Talle SA’ners doen aansoek vir humanitêre visums na AusPeter Dutton. Foto: Facebook Meer as 200 Suid-Afrikaners het vir Australiese humanitêre visums aansoek gedoen. Volgens Australië se 9news is daar 89 aansoeke ontvang wat betrekking het op 213 mense. Malisa Golightly, adjunk-sekretaris van dié land se departement van binnelandse sake, het volgens die berig aan ŉ senaatkomitee gesê die kriteria waaraan voldoen moet word, is bewys van vervolging. Golightly het ook gesê daar word nie spesiale aandag aan die aansoeke verleen nie en dat daar nie opdrag gegee is om die proses te versnel nie. Maroela Media het vroeër berig Peter Dutton, Australië se minister van binnelandse sake, het gesê wit Suid-Afrikaanse boere verdien “spesiale aandag” weens die “gruwelike omstandighede” waarin hulle hul bevind. Dutton het gesê sy departement is besig om ondersoek in te stel na ŉ reeks maniere om wit Suid-Afrikaanse boere te help om vinnig na Australië te kan emigreer. “As ŉ mens na die beeldmateriaal kyk en die stories lees, dan hoor jy die weergawes. Dit is gruwelike omstandighede waardeur hulle in die gesig gestaar word,” het Dutton gesê. “Ek het my departement gevra om te kyk na opsies en maniere hoe ons kan help, aangesien die inligting wat ek gesien het, daarop dui dat die mense hulp nodig het en hulle benodig hulp van ŉ beskaafde land soos ons s’n.” Die Australiese media het die afgelope ruk al hoe meer oor plaasmoorde in Suid-Afrika begin berig, sowel as die regering se voorneme om grond te onteien sonder vergoeding. Dutton is na aanleiding van dié berigte oor die kwessie uitgevra. Dutton se uitlatings het hom kritiek op die hals gehaal van Lindiwe Sisulu, Suid-Afrika se minister van internasionale betrekkinge en samewerking. Sisulu het gesê dit is jammer dat die Australiese regering nie gekies het om die “beskikbare diplomatieke kanale” te gebruik om hul kommer oor kwessies in Suid-Afrika te kenne te gee nie. “Daar is geen rede vir enige regering enige plek ter wêreld om te vermoed dat enige Suid-Afrikaner in gevaar is van hul eie demokraties-verkose regering nie. Daardie bedreiging bestaan doodgewoon nie,” het Sisulu gesê.